### NN 102/2025 (16.7.2025.), Zakon o izmjenama i dopunama Zakona o zdravstvenoj zaštiti

HRVATSKI SABOR

1405

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O ZDRAVSTVENOJ ZAŠTITI

Proglašavam Zakon o izmjenama i dopunama zakona o zdravstvenoj zaštiti, koji je Hrvatski sabor donio na sjednici 15. srpnja 2025.

Klasa: 011-02/25-02/64
 Urbroj: 71-10-01/1-25-2
 Zagreb, 16. srpnja 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA
 O ZDRAVSTVENOJ ZAŠTITI

Članak 1.

U Zakonu o zdravstvenoj zaštiti (»Narodne novine«, br. 100/18., 125/19., 147/20., 119/22., 156/22., 33/23. i 36/24.) u članku 47. stavku 1. točka 5. mijenja se i glasi:

»5. protiv njega nije pokrenut kazneni postupak ili nije pravomoćno osuđen za neko od kaznenih djela iz glave XVI. Kaznenog zakona (»Narodne novine«, br. 125/11., 144/12., 56/15., 61/15. – ispravak, 101/17., 118/18., 126/19., 84/21., 114/22., 114/23. i 36/24.) – Kaznena djela protiv spolne slobode i glave XVII. istoga Zakona – Kaznena djela spolnog zlostavljanja i iskorištavanja djeteta«.

Članak 2.

Članak 156. mijenja se i glasi:

»(1) Ne može se primiti u radni odnos za obavljanje poslova osoba koja u sustavu zdravstva neposredno u vidu zanimanja pruža zdravstvenu zaštitu te koja sudjeluje u dijagnostičkim i terapijskim postupcima, a protiv koje je pokrenut kazneni postupak ili koja je pravomoćno osuđena za neko od kaznenih djela iz glave XVI. Kaznenog zakona (»Narodne novine«, br. 125/11., 144/12., 56/15., 61/15. – ispravak, 101/17., 118/18., 126/19., 84/21., 114/22., 114/23. i 36/24.) – Kaznena djela protiv spolne slobode i glave XVII. istoga Zakona – Kaznena djela spolnog zlostavljanja i iskorištavanja djeteta.

(2) Poslodavac je dužan po službenoj dužnosti pribaviti dokaz da osoba iz stavka 1. ovoga članka nije osuđena za kaznena djela iz stavka 1. ovoga članka te zatražiti od osobe iz stavka 1. ovoga članka dokaz da se protiv nje ne vodi postupak iz stavka 1. ovoga članka.

(3) Ako je protiv radnika u radnom odnosu u sustavu zdravstva koji neposredno u vidu zanimanja pruža zdravstvenu zaštitu ili koji sudjeluje u dijagnostičkim i terapijskim postupcima pokrenut kazneni postupak za neko od kaznenih djela iz stavka 1. ovoga članka, poslodavac će udaljiti tog radnika od obavljanja poslova do obustave kaznenog postupka odnosno najduže do pravomoćnosti sudske presude.

(4) Za vrijeme udaljenja od obavljanja poslova iz stavka 3. ovoga članka radniku pripada naknada plaće u iznosu od 60 %, a ako uzdržava obitelj, 80 % od osnovne plaće radnika uvećane za dodatak za radni staž koju bi ostvario da je radio.

(5) Ako radnik u radnom odnosu u sustavu zdravstva koji neposredno u vidu zanimanja pruža zdravstvenu zaštitu ili koji sudjeluje u dijagnostičkim i terapijskim postupcima bude pravomoćno osuđen za neko od kaznenih djela iz stavka 1. ovoga članka, poslodavac će otkazati ugovor o radu bez obveze poštivanja propisanog ili ugovorenog otkaznog roka izvanrednim otkazom ugovora o radu, u roku od 15 dana od dana saznanja za pravomoćnu osudu, a nakon isteka tog roka redovitim otkazom ugovora o radu, u kojem će slučaju poslodavac, istodobno uz otkazivanje ugovora o radu, tog radnika osloboditi obveze rada tijekom otkaznog roka.

(6) Ako je pravomoćnim rješenjem obustavljen kazneni postupak pokrenut protiv radnika u radnom odnosu u sustavu zdravstva koji neposredno u vidu zanimanja pruža zdravstvenu zaštitu odnosno koji sudjeluje u dijagnostičkim i terapijskim postupcima ili je pravomoćnom presudom oslobođen od odgovornosti ili je u odnosu na radnika donesena pravomoćna odbijajuća presuda, poslodavac će mu nadoknaditi razliku između isplaćenog postotka i punog iznosa naknade plaće iz stavka 4. ovoga članka od prvoga dana udaljenja.«.

Članak 3.

U članku 168. oznaka stavka 1. briše se.

Stavci 2. do 5. brišu se.

Članak 4.

Članak 169. briše se.

Članak 5.

Članak 170. briše se.

Članak 6.

Članak 171. mijenja se i glasi:

»(1) Odobrenje za samostalan rad je javna isprava koju prema posebnome zakonu izdaje nadležna komora nakon stečene stručne kvalifikacije.

(2) Odobrenjem za samostalan rad iz stavka 1. ovoga članka zdravstveni radnik stječe pravo samostalno obavljati poslove u svojoj struci.«.

Članak 7.

Članak 173. mijenja se i glasi:

»(1) Zdravstvenom radniku primalji – asistentici, fizioterapeutskom tehničaru, prvostupniku fizioterapije, zdravstveno-laboratorijskom tehničaru, prvostupniku medicinsko-laboratorijske dijagnostike, sanitarnom inženjeru, sanitarnom tehničaru, prvostupniku radne terapije, prvostupniku radiološke tehnologije, dentalnom tehničaru, dentalnom asistentu kojem je izdano odobrenje za samostalan rad i koji se prvi put zapošljava u zdravstvenoj ustanovi, trgovačkom društvu koje obavlja zdravstvenu djelatnost ili kod privatnog zdravstvenog radnika u zanimanju za koje je stekao stručnu kvalifikaciju osigurava se rad pod nadzorom.

(2) Farmaceutski tehničar može raditi pod nadzorom u zdravstvenoj ustanovi ili kod privatnog zdravstvenog radnika.

(3) Rad pod nadzorom iz stavaka 1. i 2. ovoga članka nije obvezan, a može trajati najdulje tri mjeseca.

(4) Nadzor nad radom zdravstvenih radnika iz stavaka 1. i 2. ovoga članka provodi zdravstveni radnik najmanje iste stručne kvalifikacije s radnim stažem u struci od najmanje tri godine kojeg odredi ravnatelj zdravstvene ustanove odnosno osoba ovlaštena za vođenje poslova trgovačkog društva koje obavlja zdravstvenu djelatnost te privatni zdravstveni radnik.«.

Članak 8.

Članak 174. briše se.

Članak 9.

Članak 175. mijenja se i glasi:

»(1) Ministarstvo može priznati pripravnički staž obavljen u inozemstvu zdravstvenom radniku koji je završio obrazovanje u Republici Hrvatskoj i ima obvezu obaviti pripravnički staž i položiti stručni ispit.

(2) Zdravstvenom radniku iz stavka 1. ovoga članka koji je ostvario stručno iskustvo u profesiji za koju traži priznavanje Ministarstvo će priznati, sukladno zakonu kojim se uređuju regulirane profesije i priznavanje inozemnih stručnih kvalifikacija, stručno iskustvo u predmetnoj djelatnosti tijekom postupka priznavanja pripravničkog staža.

(3) Zdravstveni radnik iz stavka 1. ovoga članka Ministarstvu podnosi zahtjev za donošenje rješenja o priznavanju pripravničkog staža i položenog stručnog ispita.

(4) Ministarstvo donosi rješenje u roku od 30 dana od dana podnošenja urednog zahtjeva iz stavka 3. ovoga članka.

(5) Protiv rješenja iz stavka 4. ovoga članka nije dopuštena žalba, već se može pokrenuti upravni spor.«.

Članak 10.

Članak 176. briše se.

Članak 11.

U članku 242. stavku 1. točka 20. mijenja se i glasi:

»20. primi u radni odnos za obavljanje poslova osobu koja u sustavu zdravstva neposredno u vidu zanimanja pruža zdravstvenu zaštitu te koja sudjeluje u dijagnostičkim i terapijskim postupcima, a protiv koje je pokrenut kazneni postupak ili koja je pravomoćno osuđena za neko od kaznenih djela iz glave XVI. Kaznenog zakona (»Narodne novine«, br. 125/11., 144/12., 56/15., 61/15. – ispravak, 101/17., 118/18., 126/19., 84/21., 114/22., 114/23. i 36/24.) – Kaznena djela protiv spolne slobode i glave XVII. istoga Zakona – Kaznena djela spolnog zlostavljanja i iskorištavanja djeteta (članak 156. stavak 1.)«.

Točka 21. briše se.

Dosadašnje točke 22. do 27. postaju točke 21. do 26.

U stavku 3. riječi: »22. i 25.« zamjenjuju se riječima: »21. i 24.«.

Članak 12.

Iza članka 244.a dodaje se članak 244.b koji glasi:

»Članak 244.b

Novčanom kaznom u iznosu od 660,00 do 1320,00 eura kaznit će se za prekršaj ravnatelj zdravstvene ustanove ako:

1. ne udalji od obavljanja poslova radnika protiv kojeg je pokrenut kazneni postupak za neko od kaznenih djela iz članka 156. stavka 1. ovoga Zakona (članak 156. stavak 3.)

2. ne otkaže ugovor o radu radniku koji je pravomoćno osuđen za neko od kaznenih djela iz članka 156. stavka 1. ovoga Zakona (članak 156. stavak 5.).«.

Članak 13.

U članku 245. stavku 1. točke 16. i 17. mijenjaju se i glase:

»16. primi u radni odnos za obavljanje poslova osobu koja u sustavu zdravstva neposredno u vidu zanimanja pruža zdravstvenu zaštitu te koja sudjeluje u dijagnostičkim i terapijskim postupcima, a protiv koje je pokrenut kazneni postupak ili koja je pravomoćno osuđena za neko od kaznenih djela iz glave XVI. Kaznenog zakona (»Narodne novine«, br. 125/11., 144/12., 56/15., 61/15. – ispravak, 101/17., 118/18., 126/19., 84/21., 114/22., 114/23. i 36/24.) – Kaznena djela protiv spolne slobode i glave XVII. istoga Zakona – Kaznena djela spolnog zlostavljanja i iskorištavanja djeteta (članak 156. stavak 1.)

17. ne udalji od obavljanja poslova radnika protiv kojeg je pokrenut kazneni postupak za neko od kaznenih djela iz članka 156. stavka 1. ovoga Zakona (članak 156. stavak 3.)«.

Iza točke 17. dodaje se nova točka 18. koja glasi:

»18. ne raskine radni odnos s radnikom koji je pravomoćno osuđen za neko od kaznenih djela iz članka 156. stavka 1. ovoga Zakona (članak 156. stavak 5.)«.

Dosadašnje točke 18. do 21. postaju točke 19. do 22.«.

Članak 14.

U članku 246. točka 30. mijenja se i glasi:

»30. obavlja poslove u sustavu zdravstva neposredno u vidu zanimanja pružajući zdravstvenu zaštitu te koji sudjeluje u dijagnostičkim i terapijskim postupcima, a protiv njega je pokrenut kazneni postupak ili je pravomoćno osuđen za neko od kaznenih djela iz glave XVI. Kaznenog zakona (»Narodne novine«, br. 125/11., 144/12., 56/15., 61/15. – ispravak, 101/17., 118/18., 126/19., 84/21., 114/22., 114/23. i 36/24.) – Kaznena djela protiv spolne slobode i glave XVII. istoga Zakona – Kaznena djela spolnog zlostavljanja i iskorištavanja djeteta (članak 156. stavak 1.)«.

PRIJELAZNE I ZAVRŠNE ODREDBE

Članak 15.

(1) Zdravstveni radnici iz članka 168. stavka 2. Zakona o zdravstvenoj zaštiti (»Narodne novine«, br. 100/18., 125/19., 147/20., 119/22., 156/22., 33/23. i 36/24.) koji su upisali strukovnu školu za zvanje primalja – asistentica, fizioterapeutski tehničar, zdravstve­no-la­boratorijski tehničar, sanitarni tehničar, dentalni tehničar, dentalni asistent i farmaceutski tehničar u školskoj godini 2021./2022. i nakon toga nisu obvezni obaviti pripravnički staž niti položiti stručni ispit.

(2) Zdravstveni radnici iz stavka 1. ovoga članka koji su upisali strukovnu školu prije školske godine 2021./2022. obvezni su obaviti pripravnički staž i položiti stručni ispit sukladno propisima važećim na dan upisa.

(3) Zdravstveni radnici iz članka 168. stavka 2. Zakona o zdravstvenoj zaštiti (»Narodne novine«, br. 100/18., 125/19., 147/20., 119/22., 156/22., 33/23. i 36/24.) koji su upisali prijediplomski studij za zvanje prvostupnik fizioterapije, prvostupnik medicinsko-la­boratorijske dijagnostike, prvostupnik radne terapije, prvostupnik radiološke tehnologije i sanitarni inženjer u akademskoj godini 2022./2023. i nakon toga nisu obvezni obaviti pripravnički staž niti položiti stručni ispit.

(4) Zdravstveni radnici iz stavka 3. ovoga članka koji su upisali studij prije akademske godine 2022./2023. obvezni su obaviti pripravnički staž i položiti stručni ispit sukladno propisima važećim na dan upisa.

(5) Zdravstveni radnici koji su upisali diplomski studij sanitarnog inženjerstva u akademskoj godini 2023./2024. i nakon toga nisu obvezni obaviti pripravnički staž niti položiti stručni ispit.

(6) Zdravstveni radnici iz stavka 5. ovoga članka koji su upisali studij prije akademske godine 2023./2024. obvezni su obaviti pripravnički staž i položiti stručni ispit sukladno propisima važećim na dan upisa.

Članak 16.

Zdravstveni radnici iz članka 15. stavaka 1., 3. i 5. ovoga Zakona kojima je nakon stečene stručne kvalifikacije izdano odobrenje za samostalan rad prilikom prvog zapošljavanja u zanimanju za koje su stekli stručnu kvalifikaciju u zdravstvenoj ustanovi, trgovačkom društvu koje obavlja zdravstvenu djelatnost ili kod privatnog zdravstvenog radnika, od dana stupanja na snagu ovoga Zakona mogu raditi pod nadzorom sukladno članku 7. ovoga Zakona.

Članak 17.

Zdravstvenom radniku iz članka 15. stavaka 4. i 6. ovoga Zakona koji je, u skladu s člankom 168. stavkom 4. Zakona o zdravstvenoj zaštiti (»Narodne novine«, br. 100/18., 125/19., 147/20., 119/22., 156/22., 33/23. i 36/24), obavio pripravnički staž, položio stručni ispit i u istom zdravstvenom usmjerenju završio prijediplomski studij fizioterapije ili medicinsko-laboratorijske dijagnostike odnosno prijediplomski ili diplomski studij sanitarnog inženjerstva, nadležna komora obvezna je izdati odobrenje za samostalan rad na temelju dokaza o završenom prijediplomskom ili diplomskom studiju bez ponovnog obavljanja pripravničkog staža i ponovnog polaganja stručnog ispita.

Članak 18.

Svi postupci za priznavanje pripravničkog staža i polaganje stručnog ispita započeti do dana stupanja na snagu ovoga Zakona završit će se po odredbama Zakona o zdravstvenoj zaštiti (»Narodne novine«, br. 100/18., 125/19., 147/20., 119/22., 156/22., 33/23. i 36/24.).

Članak 19.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/58
 Zagreb, 15. srpnja 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.